**Улога на фармацевтот во рационалната употреба и фактори кои влијаат на рационалната употреба на лекови**

Правилна и соодветна употреба на лековите е еден од најважните аспекти во терапијата на одредена болест. Докажано е дека 50% од сите лекови во светот се пропишани или издадени несоодветно и 50% од пациентите не успеваат да ги земат правилно. Треба да се превземат напори со цел да се постигне рационална употреба на лекови со што ќе се избегне неефективен и несигурен третман, пролонгирање на болеста и зголемување на трошоците за лекувањето.

Опасностите од нерационалната употреба на лековите се:

* неефективен и несигурен третман
	+ прекумерен третман на лесни заболувања или
	+ неадекватен третман на сериозни болести, влошување и пролонгирање на болеста,
* стрес и болка на пациентот,
* зголемување на трошоците за третманот,
* зголемување на резистенцијата на лекови- злоупотреба на антиинфективните лекови,
* зголемување на појава на несакани ефекти,
* зголемување на морталитетот и морбидитетот,
* пацинетите ја губат довербата во здравствените работници - доктори и фармацевти.

Дефинирањето на рационална употреба на лекови е различна од различни перспективи. Од перспектива на пациентот е да добие помал број на лекови во најмали дози со минимални трошоци и да се излекува за најкраток период. Додека од перспектива на бизнисот, рационалноста доаѓа во конфликти и секогаш мора да се оствари профит, што може да се види во случајот со фармацевтските компании, приватни клиники и аптеки во многу земји каде што законот не е целосно регулиран.

За прв пат рационалната употреба како термин била дефинирана од светската здравствена организација на конференција во Nairobi 1985 година. Под рационална употреба на лекови се подразбира - пациентите ги добиваат соодветните лекови за нивните клинички потреби, во дози кои ги исполнуваат индивидуланите барања за соодветен временски период по најниска цена за нив. Рационалната употреба на лекови е тесно поврзана со континуираното обновување на информациите за лековите. Секој процес на донесување на одлука за правилна рационална употреба бара соодветни информации за лековите. Овие информациии мора да бидат објективни, точни, целосни, лесно достапни и постојано обновувани. Фармацевтите и клиничките фармацевти како дел од секој здравстевен систем се вклучени за да обезедат рационална употреба на лековите со цел да се намалат грешките и да се зголеми квалитетот на животот на пациентите.

Барањата за рационална употреба ќе бидат исполнети ако процесот на препишувањето на одреден лек соодветно ги следи: чекорите во дефинирањето на проблемите на пациентот (или дефинирање на дијагноза), во дефинирањето на ефикасен и безбеден третман (лекови и додатоци во исхрана), во изборот на соодветни лекови, соодветно дозирање и времетраење, правилно пишување на рецепт, во давањето соодветни информации на пациенти и во мониторингот на третманот.

Чекори во рационалната употреба на лекови се:



* Чекор 1: Идентификација на проблемот на пациентот базиран на симптоми и препознавање на потребите за акција;
* Чекор 2: Дијагноза на болеста- дефинирање на дијагнозата;
* Чекор 3: Листа на можните третмани или интервенции ( лек и додаток во исхраната), Идентификација на лек;
* Чекор 4: Стартување на третманот со пишување на точен и целосен рецепт со името на лекот со дозираната форма, интервалот на дозирање и целосното траење на третманот;
* Чекор 5: Давање на соодветните информации инструкции и предупредувања во врска со третманот како што се несакани реакции, дозирање и однос опасност/ризик при ненадејно прекинување на третманот;
* Чекор 6: Мониторирање на третманот за проверка дали пропишаниот третман поволно делува на проблемот односно болеста на пациентот;
* Пасивен мониторинг од страна на самиот пациент, треба да му се објасни на пациентот што да прави доколку третманот не е ефективен или како да постапи доколку има многу несакани ефекти од примената на третманот;
* Активен мониторинг од страна на докторот за да ги следи очекуваните и неочекуваните ефекти од употребата на пропишаниот третман.

За жал во секојдневниот живот употребата на лековите не е секогаш во согласност со претходно наведените чекори и затоа таквата употреба на лекови може да се класифицира како несоодветна или нерационална. Нерационалната употреба може да се манифестира како:

* Употреба на лек кога нема потреба од терапија со лек, на пример антибиотици за вирусни инфекции на горниот респираторен тракт,
* Употреба на погрешен лек за одредена состојба која бара терапија со лекови , на пример , тетрациклин кај деца предизвикува дијареа која потоа бара соодветна употреба на оралната терапија за рехидрација ,
* Употреба на лекови со нејасна ефикасност, на пример, употребата на антимоталитетни лекови при лекување на акутна дијареа,
* Употребата на соодветен лек со несоодветна администрација, доза и времетраење, на пример, употребата на IV метронидазол кога супозиториите или оралните формулации се соодветни.
* Употребата на непотребно скапи лекови , пример користење на третата генерација цефалоспорини со широк спектар, кога прва генерација со тесен спектар е индициран лек

Од поставување на точна дијагноза до постигнување на рационална терапија, влијаат неколку фактори. За постигање на рационална употреба битен фактор е пациентот. Парадоксот е што пациентот во голема мера останува пасивен во консултации додека има потреба да биде активен во менаџирањето со своите лекови и промените во однесувањето. Општиот пристап на здравствените работници останува само во давање совети со очекување дека пациентот ќе ги прифати. За да се ​​постигне пациентите да се придржуваат до терапијата, потребно е евалуирање на пристапи како што се почитување, подршка и согласување .

Улогата и вклученоста на фармацевтот во безбедна и рационална употреба на лекови и во целокупната здравствена заштита е многу важна. Фармацевтите треба да ги дадат основни информации на пациентите: името на лекот, терапевстките индикации на лекот, дозата, фреквенција на употреба, и времетраењето на користењето. Пропишаните и издадените лекови, треба да бидат соодветно означени, за пациентот да добие важни информации за употребата на лекот. Многу е битно фармацевтот да укаже на можните интеракции на лекот со другата терапија или пак интеракциите со храна, како и несакните ефекти кои се јавуваат најчесто при хронична терапија. Оваа комуникација помеѓу фармацевтот и пациентот бара време што не е секогаш достапно поради огромниот обем на работа на фармацевтите. Освен на стручните познавања фармацевтите треба да обратат внимание и на самиот начин на едукација. Потребно е да ги сослушаат пациентите и да им одговорат на соодветен начин со користење на јазик разбирлив за нив како и со користење на невербална комуникација. Преку промоција на рационалната употреба на лековите и советување на пациентот фармацевтите играат клучна улога во подобрување на квалитетот на животот на заедницата.

Освен советувањето на пацинетите и давање на информации за точно замење на лековите фармацевтите обезбедуваат и други услуги на здравствените работници со цел подобрување на рационалната употреба. Фармацевтите известуваат за несаканите ефекти, посебно клиничките фармацевти имаат клучна улога во пријавувањето и менаџирањето на несаканите ефекти од лековите во болниците. Фармацевтите спроведуваат едукативни работилници за докторите и останатите здравствени работници. Учестваат во изработката на кратките писмени упатства за одредени здравствени проблеми (разни здравствено-воспитни материјали подржани од државни органи и невладини организации) Фармацевтите учествуваат во подготвка на стандарден терапевтски водич. Водичите се систематски развиени за да им помогнат на докторите да одлучат за соодветен третман во специфични клинички услови. Терапевтскиот водич има позитивно влијание кон ефикасно и економично користење на лекот со што се промовира рационалната употреба на лековите.

Во координација со здравствениот тим, фармацевтите можат да воспостават заеднички пристап кон рационално користење на лекови. Оттука соодветна улога и вклученост на фармацевтот во безбедната употреба на лековите и целокупната здравствена заштита станува многу важна.

**Фактори кои влијаат на рационалната употреба на лековите**

Начинот на кој пациентите ги користат лековите е под влијание на голем број фактори вклучувајќи ги: знаењата за употребата на лековите, цената на лековите, регулаторните системи, културните фактори, верувањата на заедницата, комуникацијата помеѓу здравствените работници и пациентите, пристапот до објективни информации за лековите и комерцијалната промоција.

Цената на лековите - Од економски аспект, несоодветна употреба доведува до загуба на ограничени ресурси која може да доведе до недостапност на основните лекови кои можат да бидат потребни. Некои делови од населението имаат развиена заблуда дека скапи лекови се поефикасни од поевтини генерички верзии. Пациентите од средната класа во земјите во развој често имаат ограничени познавања за лековите и затоа избираат скапи лекови од поголеми брендови во споредба со поефтини кои имаат иста ефикасност.

Несоодветни регулаторни системи- Во повеќето земји во развој, националните регулаторни агенции за лекови немаат доволно квалификуван персонал, финансиски ресурси и опрема. Како резултат на тоа регулирањето на увозот, дистрибуцијата, промоцијата и продажбата на лековите не е адекватна и тоа влијае на рационалната употреба на лековите.

Слаба комуникација помеѓу здравстевниот работник- фармацевт/доктор и пациентите- Може да ја доведе во прашање рационалната употреба на лекови, односно поради недостиг на информации пациентот може да не ја зема правилно терапијата или воопшто да не ја зема.

Недостаток на објективни информации- Фармацевтскиот пазар е заситен од медицински претставници чија цел е да се постигне повисока продажба за компаниите кои ги претставуваат. Информациите од медицинските претставници стана главен извор на информации за поголем број здравствени работници и покрај фактот дека информациите што тие ги обезбедуваат се насочени кон промовирање на продажбата на фармацевтските компании. Есенцијалните листи на лекови и водичите за стандарден третман се добри извори на литература за употребата на лековите но овие референтни материјали не се широко користени во поголем број од земјите.

Зголемување на свесноста на пациентите – Некои пациенти не се консултираат со доктор или фармацевт пред да земаат лекови, па затоа само-медикацијата има големо влијание на нерационалната употреба на лекови. Во поголемиот број земји во развој зголемувањето на свесноста на самите пациенти се прави преку едукација на населението за придобивките од рационалната употреба на лековите и штетите од нерационалната употреба на лековите.

Фармацевтот е координатор помеѓу различни членови на здравствениот тим и пациентите и тој има уникатна позиција во здравствениот систем бидејќи го има првиот или последниот контакт со пациентот. Оттука, соодветната улога и вклученоста на фармацевтот во безбедна и рационална употреба на лекови и во целокупната здравствена заштита станува многу важна. Фармацевтот може да игра клучна улога во промоцијата на рационалната употреба на лекови, бидејќи фармацевтите се " експерти за лекови" и можат да ја оценат терапија со лекови од различни аспекти. Комуникација помеѓу фармацевтот и пациентот е од фундаментално значење за подобрување на рационалната употреба на лекови од страна на пациентите

М-р Марија Атанасова

Доц. Д-р Бистра Ангеловска

Користена литература:

1. Neetesh J., Apurve D., Nayan Ј., Sachin G., Gynanchandran. A.K. Pharmacist: The True Ambassador for Rational Use of Medicines in Health Care Society. IJBPA 3(5):1044-10462012.
2. Esra C., Nazh E., Philip C., Factors affecting rational drug use (RDU), compliance and wastage Turk J. Pharm., 15-170, 2013.
3. ASHP Guidelines on Pharmacist-Conducted Patient Education and Counseling. Medication Therapy and Patient Care: Organization and Delivery of Services*–Guideline,* 2006 .
4. The Pursuit of Responsible Use of Medicines: Sharing and Learning from Country Experineces. WHO/EMP/ MAR/2012.3
5. Promoting rational use of medicines. Contact A publication of the world council of churches No 183, Octomber-December 2006